Uitdaagbekerreeks: Lions gee sege aan Stade Francais op skinkbord(Foto: @LionsRugbyCo/Twitter) Reën en wind is byna altyd ŉ groot gelykmaker in rugby, maar wanneer ŉ span se dissipline hom in die steek laat, kan hy maar daarvan vergeet om die toestande tot sy voordeel te gebruik. Dit het die Lions Saterdag in Parys tot hul spyt agtergekom toe hulle met 17-7 deur Stade Francais in die Europese Uitdaagbeker-reeks getroef is. Die Lions was rustyd met 7-0 voor nadat hulle saam met die wind gespeel het en Emmanuel Tshituka ŉ drie gedruk het. Hulle het die wind goed benut, het goed verdedig en hul man in die vaste fasette gestaan. En hul dissipline het gehou. Maar toe word die wind in die tweede helfte uit hul seile gehaal toe hulle drie geelkaarte (Gianni Lombard, JP Smith en Henco van Wyk) vir ongeoorloofde spel teen hulle gekry het. Dit het die deur vir Stade Francais oopgemaak om op die voorvoet te kom. Dit was nie ŉ geval van as nie, maar wanneer die damwal sou bars. Ja, Smith was effe ongelukkig om ŉ geelkaart vir ŉ lae skouerloop teen die kop te kry, want Willem Alberts was in die spervuur vir ŉ moontlike kop-teen-kop-duikslag op Julian Ory. Smith het hom eers ná Alberts se duikslag by die afbreekpunt afgesluit en is toe gestraf toe hy Ory ook laag getref het. Tegnies was die oortreding strafbaar, maar dis nie eens verwys nie en eers raakgesien toe Alberts skotvry (heeltemal tereg) daarvan afgekom het. ŉ Rits foute het al hoe meer by die Lions ingekruip. Hulle het duikslae begin mis, hul hantering (as versagting het die reën en nat bal ŉ rol gespeel) en hulle kon nie meer vir Stade Francais in hul eie gebied vaspen nie. Boonop kon die Lions nie ŉ bonuspunt verower nie, want hulle dalk nog ŉ plek in die uitspeelrondes kan kos. Die Lions, Stade Francais en die Dragons het nou al drie agt ligapunte. Wees maar verseker dat daar baie hard in die Lions-kamp oor hul dissipline gepraat gaan word. Punte: Stade Francais 17 (0): Drie: Laurent Panis. Strafdoele: Jonis Segonds (2), Arthur Coville (2). Lions 7 (7): Drie: Emmanuel Tshituka. Doelskop: Gianni Lombard.